Det er efterhånden mere end tre årtier siden. Alligevel står minderne fra katastrofen ombord på Scandinavian Star stadig lysende klare i hukommelsen hos Preben Bislev fra Fjerritslev. - Der går da ikke en uge, uden at man tænker på det, fortæller han. Han var på vej hjem til en fødselsdag i Danmark, da han natten mellem den 6. og 7. april 1990 pludselig befandt sig midt i den største, maritime katastrofe i nyere dansk historie: Mordbranden ombord på Scandinavian Star . Preben Bislev er gæst i denne uges ”Indblik”, da en ny rappor t netop har konkluderet, at Søfartsstyrelsen burde have foretaget en såkaldt havnestatskontrol, inden Scandinavian Star fik tilladelse til at sejle til og fra en dansk havn. Lyt til 'Mareridtet uden ende' som podcast: Men kontrollen blev aldrig gennemført og efter blot en uge i drift på ruten mellem Frederikshavn og Oslo, brød den skæbnesvangre brand ud ombord på Scandinavian Star, som endte med at koste 159 mennesker livet. At en lille del af ansvaret for katastrofen nu er blevet placeret, mener Preben Bislev er positivt. Men han er også frustreret over, at der skulle gå så mange år. - Skibet skulle jo aldrig have været ude at sejle. Men der er en, der har givet tilladelse, for ellers var det aldrig sket. Men de (besætningen, red.) har hverken haft brandøvelser eller nogen som helst ting. Så jeg mener jo, at der er en, som har fået ”en pose bolsjer” for at give den tilladelse, siger Preben Bislev. En streg i sandet Preben Bislev lægger ikke skjul på, at han i lighed med mange andre overlevende og efterladte stadig håber, at hele sandheden om, hvem der forårsagede katastrofen en dag kommer frem. Derfor er han også glad for, at en del af ansvaret nu er placeret hos Søfartsstyrelsen. - Inden jeg går bort engang, vil jeg jo gerne have en afklaring af hvad der skete. Så jeg håber jo, at det fremmer den proces, siger han. Men samtidig gør minderne om Scandinavian Star stadig ondt. Sagen er flere gange blevet genåbnet og efterforsket på ny – og hver gang kommer oplevelsen atter op til overfladen hos Preben Bislev: - Det er irriterende, synes jeg. Der kommer jo ikke ret meget nyt. Derfor har en anden tanke efterhånden også meldt sig hos ham. Tanken om at ”trække en streg i sandet” i sagen om ”Scandinavian Star” – netop af hensyn til de overlevende og efterladte. - Jeg ved ikke, om man skulle til at stoppe. Der er jo mange, som har mistet deres kære. Og det gør ondt, siger han. Se hele interviewet med Preben Bislev i denne uges udgave af "Indblik" - i aften klokken 19.50 eller allerede nu øverst i artiklen.

Referat:
32 år efter branden på passagerfærgen ”Scandinavian Star”, konkluderer en ny rapport, at Søfartsstyrelsen svigtede sit ansvar. Men spiller det overhovedet nogen rolle for de overlevende så mange år efter? Det er emnet denne gang i ”Indblik”.